钦定古今图书集成/明伦汇编/官常典/第688卷 > 姚希得
## 钦定古今图书集成/明伦汇编/官常典/第688卷 > 姚希得

按《宋史》本传：“希得，字逢原，一字叔刚，潼川人。嘉定十
六年进士，授小溪主簿。待次三年，朝夕讨论《六经》诸
子百家之言。调盘石令，会蜀有兵难，军需调度不扰
而集。更调嘉定府司理参军，改知蒲江县。巨室挟势，
邑号难治，希得绥彊扶弱，声问著闻。同知枢密院事
游似以希得名闻，召审察，迁行在都进奏院，通判太”
平州，改福州。徒步至候官吏不知为通判也。召为国
子监丞，迁太府寺丞。时暂书拟金部文字，兼沂靖王
府教授。时帝斥逐权奸，收召明德，举朝相庆，希得以
为外观形状，似若清明之朝；内察脉息，有类危亡之
证。乃上疏言：“尧、舜、三代之时，无危亡之事，而常喜危
亡之言；秦、汉以来，多危亡之事，而尝讳危亡之言。夫
危亡之事不可有，而危亡之言不可亡。后世人主乃
履危如履坦，讳言如讳病。”又言君子非不收召，而意
向犹未调一；小人非不斥逐，而根株犹未痛断。大权
若操握，而不能无旁蹊曲迳之疑；大势若更张，而未
见有长治久安之道。廷臣之所讽谏，封囊之所奏陈，
非不激切，而陛下固不之罪，亦不之行。自古甘蹈危
亡之机，非独暗主，而明君亦有焉，此臣之所甚惧。朝
廷者，万化之所自出也，实根于人君之一心。夫何大
明当天，犹有可议者？内《小学》之建，人皆知陛下有意
建储也，然岁月逾迈，未睹施行，人心危疑，无所系属。
秦、汉而下，嗣不蚤定，事出仓卒，或宫闱出令，或宦寺
主谋，“或奸臣首议，此皆足以危人之国也，陛下何惮
而不蚤定大计？邸第之盛，人皆知笃于亲爱也，然依
冯者众，轻视王法，请托之行，捷于影响。杨干，晋侯弟
也，乱行于曲梁，而魏绛戮其仆，晋侯始怒而终悔，晋
卒以霸。平原君，赵王弟也，不出租税，而赵奢刑其用
事者，赵王贤而用之，赵卒以强：皆足以兴人之国也，
陛下何为而不少伸国法？今女冠者流，众所指目，近
珰小臣，时窃威福。此皆陛下之心乍明乍晦之所致，
岂不谓之危乎？国有善类，犹人有元气。善类一败一
消，元气一病一衰，善类能几，岂堪数消，消极则国随
之矣。”陛下明于知人，公于用人，固无权奸再用之意，
然道路之人，往往窃议，此“元祐、绍圣将分之机也。祸
根犹伏而未去，不几于安其危乎？”帝改容曰：“朕决不
用史嵩之。”迁知大宗正丞兼权金部郎官。李韶以病
告，十上疏欲去。希得言：“韶有德望，虽以病告，曷若留
奉内祠，侍经幄，亦足为朝廷重。”又言：“财用困竭，民生
憔悴，移此不急之费，以实军储，以厚民生，敬天莫大
于此，岂在崇大宫宇，庄严设像哉？”又条救钱楮三策，
请置惠民局，帝皆以为可行。进秘书丞，寻迁著作郎，
授江西提举常平。役法久坏，临川富室有赂吏求免
者，希得竟罪之。遂提点刑狱，加直秘阁。未几，加度支
员外郎，寻直宝章阁，移治赣州。盗有伪号崔太尉者，
据石壁，连结数郡。刘老龙等聚众焚掠，一方绎骚，希
得指授方略，不五旬平之。以直宝谟阁、广西转运判
官兼权静江府，寻授直徽猷阁、知静江府、主管广西
经略安抚司公事兼转运判官。母丧免。召为秘书少
监兼中书门下省检正诸房公事。入对，言君子小人
邪正之辨，且曰：“君子犯颜敢谏，拂陛下之意，退甘家
食，此乃为国计，非为身计也。小人自植朋党，挤排正
人，甘言佞语，一切顺陛下之意，遂取陛下官爵，此乃
为身计，非为国计也。”迁宗正少卿兼国史编修、实录
检讨兼权给事中兼权刑部侍郎、同修国史、实录院
同修撰。时西方用兵，有为嵩之复出计者，谓非此人
不能办。帝有意再用之，希得必执之，出旨谕意，希得
毅然具疏密奏，不报。又缴邓泳，予祠之命，右正言邵
泽、监察御史吴衍、殿中侍御史朱熠相继论罢。久之，
以集英殿修撰提点千秋鸿禧观。未几，依旧职两淮
宣抚使司判官，俄加宝谟阁待制，移京西、湖南北、四
川。诏叙复元官护江陵有功，召为户部侍郎，帝曰：“姚
希得才望，可为阃帅。”乃进焕章阁待制、知庆元府、沿
海制置使，继升敷文阁待制。诏增沿海舟师，希得为
之。广募水军，造战舰，蓄粮食，蠲米一万二千石。旧逋
一百万，去官库馀羡悉以代民输。召为工部尚书兼
侍读，入侍经筵。帝问庆元之政甚悉，以华文阁直学
士、沿江制置使知建康府、江东安抚使、行宫留守。希
得按行江上，慰劳士卒，众皆欢说。溧阳饥，发廪劝分，
全活者众。刱宁江军自建康、太平至池州，列砦置屋
二万馀间，屯戍七千馀人。帝闻之，一再降诏奖谕，加
宝章阁学士，寻加刑部尚书，依旧任，兼淮西总领。景
定五年，召为兵部尚书兼侍读，乃言用人才、修政事、
治兵甲、惜财用四事。拜端明殿学士、签书枢密院事
兼太子宾客。会星变，上疏引咎，乞解机务，兼权参知
政事。度宗即位，授同知枢密院事兼权参知政事，寻
授参知政事，以言罢，授资政殿学士、提举洞霄宫。起
知潭州、湖南安抚使，以疾甚辞，乃仍旧职奉祠，请致
仕，诏不许。力请以资政殿大学士、金紫光禄大夫依旧潼川郡公致仕。咸淳五年，卒。《遗表》闻，帝辍朝，赠少
保。希得忠亮平实，清俭自将，好引善类，不要虚誉，盖
有诵荐于上而其人莫之知者。广西官署以锦为帟
幕，希得曰：“吾起身书生，安用此？”命以缯缬易之。蜀之
亲族姻旧相依者数十家，希得廪之终身，昏丧悉损
己力。晚年，计口授田各有差。所著有《续言行录》《奏槀》
《橘州文集》。